钦定古今图书集成/理学汇编/学行典/第261卷 > 范粲
## 钦定古今图书集成/理学汇编/学行典/第261卷 > 范粲

按《晋书隐逸传》：“范粲，字承明，陈留外黄人，汉莱芜长
丹之孙也。粲高亮贞正，有丹风，而博涉强记，学皆可
师，远近请益者甚众。性不矜庄，而见之皆肃如也。魏
时州府交辟，皆无所就，久之乃应命为治中，转别驾，
辟太尉掾，尚书郎，出为征西司马。所历职皆有声称。
及宣帝辅政，迁武威太守。到郡，选良吏，立学校，劝农”
桑。是时外国颇侵疆埸，粲明设防备，敌不敢犯，西域
流通，无烽燧之警。又郡壤富实，珍玩充积，粲检制之，
息其华侈。以母老罢官。郡既接近寇敌，粲以重镇辄
去职，朝廷尤之，左迁乐涫令。顷之，转太宰从事中郎。
遭母忧，以至孝称。服阕，复为太宰中郎。齐王芳被废，
迁于金墉城。粲素服拜送，哀恸左右。时景帝辅政，召
群官会议，粲又不到。朝廷以其时望，优容之，粲又称
疾，阖门不出。于是特诏为侍中，持节使于雍州。粲因
阳狂不言，寝所乘车，足不履地。子孙恒侍左右，至有
婚宦大事，辄密谘焉。合者则色无变，不合则眠寝不
安。妻子以此知其旨。武帝践阼，泰始中，粲同郡孙和
时为太子中庶子，表荐粲，称其“操行高洁，久婴疾病，
可使郡县舆致京师。加以圣恩，赐其医药，若遂瘳除，
必有益于政。”乃诏郡县给医药，又以二千石禄养病，
岁以为常，加赐帛百匹。子乔以父疾笃，辞不敢受，诏
不许。以太康六年卒，时年八十四，不言。三十六载，终
于所寝之车。长子乔。